OSNOVNA ŠKOLA KOPRIVNIČKI BREGI

KATOLIČKI VJERONAUK

VJEROUČITELJI: ROSANA VUCKOVIĆ KIŠIĆ I ROMAN FUČKAR

**KRITERIJI VREDNOVANJA NASTAVE KATOLIČKOG VJERONAUKA**

1. **– 8. RAZREDA)**

Vrednovanje u odgojno-obrazovnom radu integralni je dio njegove organizacije, sadržaja i karaktera, ali istodobno rezultat toga rada.

Vrednovanje se sastoji od sustavnoga procjenjivanja postignuća učenika u odnosu na temeljna načela kurikuluma, vrijednosti, ciljeva, osobito odgojno-obrazovnih ishoda učenja. Vrednovati možemo svaki postupak, tijek, proces, rezultat ili ishod škole, učenika i učitelja. Vrednovanje je zahtjev odgoja. Osnovna uloga vrednovanja je procjena i unapređivanje odgojno-obrazovnoga rada.

Vrednovanje u Katoličkom vjeronauku ostvaruje se primjerenim postupcima za prosudbu postignutih rezultata vjeronaučnih susreta, osobito što se tiče ostvarenosti postavljenih ishoda u komuniciranju s odabranim sadržajima te u doživljajnom, spoznajnom i djelatnom primanju i osobnom prihvaćanju određenih sadržaja u svakodnevnom životu. Vrednovanje je bitna dimenzija odgojno-obrazovnog procesa.

Temeljni elementi u učenju i poučavanju vjeronauka usko su povezani s domenama, tematskim sadržajima i ishodima učenja.

**Elementi vrednovanja:**

- **Znanje** – usvajanje, interpretiranje, razumijevanje i argumentiranje temeljnih činjenica, pojmova, događaja i tekstova na razini zadanih domena i definiranih odgojno-obrazovnih ishoda učenja koji odražavaju njihovu složenost na spoznajnom, doživljajnom i djelatnom planu.

- **Stvaralačko izražavanje** – stavljajući naglasak na učenikovo stvaralaštvo koje zahtijeva zalaganje i druge njegove sposobnosti i mogućnosti da usvojene spoznaje, znanja, stavove i vrijednosti poveže s vlastitim iskustvom, učeniku se omogućava da u procese učenja i iskazivanja naučenoga kreativno uključi različite stvaralačke aktivnosti (usmeno, pisano, likovno, glazbeno, digitalno, scensko…).

**- Kultura međusobnoga komuniciranja** – Katolički vjeronauk ovom obliku vrednovanja pridaje posebno mjesto i važnost jer njime, trajno povezujući odgojne i obrazovne ciljeve i ishode učenja, osnažuje odgojnu dimenziju učenja i izražavanja učenika. Budući da odgojnu razinu koja obuhvaća afektivno i djelatno područje ljudskoga života i potrebu izgradnje stavova i vrijednosti u cjelini školskoga kurikuluma, odgojne ishode i postignuća vežemo uz učeničku spoznaju, znanje i izražavanje o stavovima i vrijednostima, ponašanju i djelovanju, i tako ih i vrednujemo.

**Načini praćenja:**

**USMENO PROVJERAVANJE** može se provoditi tijekom svakog nastavnog sata. Ukoliko učenik kroz nastavni sat točno i često odgovara na postavljena pitanja može također biti ocijenjen. Ocjena je javna uz obrazloženje učitelja.

**Usmeno:**

* usvojenost nastavnih sadržaja
* razumijevanje pročitanog teksta
* interpretativno čitanje i analiza biblijskog teksta
* pričanje i prepričavanje

**Pismeno:**

* ispiti znanja
* vježbenica
* nastavni listići

**PISANA PROVJERA** provodi se zadacima objektivnog tipa kako bi se utvrdilo poznavanje i razumijevanje pojmova i činjenica ili zadacima primjene naučenog. Moguće vrste zadatka su: kratki odgovor, dopunjavanje, alternativni izbor, višestruki izbor, povezivanje, definicija..

**Kriterij vrednovanja pisanih provjera znanja:**

90 – 100 % riješenih zadataka – odličan ( 5 )

77 – 89 % riješenih zadataka – vrlo dobar ( 4 )

64 – 76 % riješenih zadataka – dobar ( 3 )

51 – 63 % riješenih zadataka – dovoljan ( 2 )

do 50 % riješenih zadataka – nedovoljan ( 1 )

U imenik se piše nadnevak, broj bodova, a u rubriku ocjena. Učenik negativnu ocjenu iz pisane provjere ispravlja na jednom od sljedećih sati usmeno ili pismeno te se stavlja zabilješka - nadnevak uz komentar; ispravak pisane provjere i evidentira se u rubriku.

Vrednovanje se ostvaruje tijekom cijeloga nastavnog procesa (na svakome nastavnom satu) te uključuje praćenje učenika u procesu učenja, uočavanje mogućih poteškoća, pružanje potpore u vidu poboljšanja učenja radi boljega postignuća ishoda učenja.

Vrednovanje u nastavnome predmetu Katolički vjeronauk nema za cilj samo postignuće brojčanih ocjena, nego je ono ponajprije usmjeravanje i motiviranje učenika za procese razumijevanja, reflektiranja, kritičkoga i kreativnoga promišljanja te samovrednovanja.

**ZNANJE**

* Provjerava se usvojenost znanja, vještina i stavova propisanih Kurikulumom nastavnog predmeta katolički vjeronauk.

Usvojenost sadržaja na:

* spoznajno-informativnoj razini
* doživljajno-iskustvenoj razini
* djelatno-iskustvenoj razini

Usmeno i pismeno vrednovati mjerljive sadržaje, snalaženje i povezivanje gradiva, analiziranje, opisivanje i objašnjavanje sadržaja, aktualizacije.

**ODLIČAN (5)**

Učenik:

- izvrsno i bez poteškoća svladava postavljene ciljeve, zadatke i nastavne sadržaje koje reproducira i stvaralački ih primjenjuje

- usvaja sadržaje s potpunim razumijevanjem na razini samostalne primjene

- usvojene nastavne sadržaje iznosi točno, logički i s razumijevanjem

- vrlo dobro povezuje naučeno sa svakidašnjim životom

- nastavni sadržaj izlaže s puno detalja

- samostalno izvodi pravila i zaključke,

- ima razvijenu sposobnost kritičkog mišljenja,

- izražava vlastite stavove i mišljenja,

- razvijene sposobnosti u otkrivanju dubljih značenja teksta,

- učenik ima sposobnosti dubljega doživljavanja i spoznavanja otajstava i nauka Crkve,

- posjeduje izrazite sposobnosti u interpretaciji biblijskoga teksta

- svoje znanje primjenjuje u pisanom i usmenom izražavanju, bez pomoći nastavnika

- učenik/ca je samoinicijativan/na i odlično se snalazi u opširnosti sadržaja

**VRLO DOBAR (4)**

Učenik:

- uglavnom točno i uspješno usvaja propisane teme i sadržaje te ih vrlo dobro povezuje sa svakidašnjim životom

- svoje znanje primjenjuje u pismenom i usmenom izražavanju uz mali poticaj/pomoć nastavnika

- postavljene ciljeve, zadatke i nastavne izazove savladava s manjim odstupanjima i greškama

- usvojene nastavne sadržaje iznosi s razumijevanjem i svjesno usvaja znanje, ali uz poneku pogrešku i nesigurnost

- s manjim odstupanjima izvodi i primjenjuje sve zadane aktivnosti

- naučeno gradivo interpretira gotovo samostalno

**DOBAR (3)**

Učenik:

- djelomično usvaja programske sadržaje te ih iznosi parcijalno i nepotpuno

- djelomično poznaje i prepoznaje obrađene sadržaje, ali ih ne povezuje u logičnu cjelinu

- sposobnost primjenjivanja usvojenog sadržaja je na prosječnoj razini, nesamostalno i uvijek uz pomoć vjeroučitelja

**DOVOLJAN (2)**

Učenik:

- parcijalno i uz velike greške usvaja i iznosi vjeronaučne sadržaje (otežano usvaja nastavne sadržaje)

- poznaje sadržaje na razini prepoznavanja, potrebna je velika pomoć vjeroučitelja

- prisjeća se osnovnih pojmova uz pomoć vjeroučitelja

- temeljne biblijske događaje iznosi nesamostalno i uz velika odstupanja

- potreban stalan poticaj i pomoć

- teško izdvaja bitno u rečenici i tekstu

- čitanje biblijskog teksta ne prati razumijevanje

- s teškoćom primjenjuje nastavne sadržaje u konkretnim situacijama

- veći dio vremena zastajkuje, ne dovršava rečenice i govori nerazumljivo

**NEDOVOLJAN (1)**

Učenik:

- ni uz pomoć vjeroučitelja učenik ne prepoznaje osnovne sadržaje, ne prepoznaje osnovnu tematiku

- neusvojenost osnovnoga sadržaja i ključnih pojmova

- netočno, bez razumijevanja, nelogično i nesuvislo rješava pismene i usmene zadatke

- nije usvojio minimum znanja, ne zna opisati nijedan biblijski lik, ne poznaje osnovne biblijske sadržaje

- ne zna izvesti, objasniti ili dati primjer iz najosnovnijih vjeronaučnih sadržaja

- ne zna primijeniti minimum stečenih znanja, niti uz poticaj i pomoć vjeroučitelja

**STVARALAČKO IZRAŽAVANJE**

* Usmeno, pismeno, likovno, scensko i glazbeno izražavanje

**ODLIČAN (5)**

Učenik:

- ističe se u interpretativnom čitanju biblijskih i književno umjetničkih tekstova

- slikovito prepričava biblijski događaj; koristi bogat rječnik i uspješno povezuje biblijski sadržaj s drugim sličnim sadržajima

- izrazito spješan u scenskom prikazu biblijskih tekstova, lako se uživljava u ulogu i uspješno tumači poruku biblijskog ili drugog književno-umjetničkog djela

- kreativan u pismenom i likovnom izražavanju- ima lijep pismeni izričaj, izrazite sposobnosti za likovno izražavanje

- jasno objašnjava određene sadržaje, uspješno koristi primjere, slikovne ili video ilustracije, sliko – priču, strip, ilustraciju, rado proširuje temu ( prezentacije, plakat i sl.)

- sustavno bilježi sadržaj u bilježnici, uredan i kreativan

- rado koristi likovno/glazbeno izražavanje, koje je u skladu s usvojenim sadržajima i spretno oblikovano

- posebne sposobnosti za glazbeni izričaj

- učenik je uspješan i kreativan u simboličkom izražavanju/govoru

- izrazita sposobnost zamišljanja, asociranja i logičkog povezivanja sadržaja u usmenom izražavanju (slušanja, govorenja, uspoređivanja)

- posjeduje osjetljivost i otvorenost za transcendentno što pokazuje kroz izrazito uspješno sudjelovanje u likovnom/pisanom/scenskom stvaralačkom izražavanju

- izrazito kreativan i komunikativan

- vrlo uspješan u komuniciranju s raznovrsnim medijima

- u kreativnom izražavanju uočljiva je jasna poruka, radovi su uredni i pregledi i pravilno koristi sredstva i metode rada

- samostalno, razumljivo i argumentirano obrazlaže svoje mišljenje, rado sudjeluje u različitim oblicima stvaralačkog izražavanja i daje inicijative, ističe se po iscrpnosti, uspješnosti i kreativnosti, drži se zadane teme i uočava bit sadržaja, sposoban je s kršćanskog stajališta kritički propitivati i prosuđivati različite oblike mišljenja i ponašanja.

**VRLO DOBAR (4)**

Učenik:

- rado prihvaća sudjelovanje u različitim oblicima stvaralačkoga izražavanja, uglavnom se izražava gramatički pravilnim i razumljivim rečenicama, solidno se služi religioznim rječnikom, ima solidnu sposobnost komunikacije vjerskih sadržaja i koreliranja naučenoga.

- posjeduje vrlo dobru sposobnost zamišljanja, opisivanja i asociranja sadržaja

- ima razvijene sposobnosti stvaralačkog izražavanja, ali ih koristi u potpunosti

- redovito traži kreativni izazov, dobro uočava i otkriva nove detalje i situacije unutar obrađenog sadržaja, uz manju pomoć nastavnika

- u ostvarivanju kreativnih zadataka nedostaju detalji, povezanost i urednost

- ima volju za rad, ali tijekom rada traži upućivanje u temu i način realizacije zadatka

- ima vrlo dobar pismeni izričaj - samostalno se izražava, no pritom napravi poneku pogrešku u izražavanju

- uz mali poticaj postiže bolje i konkretnije rezultate u različitim oblicima stvaralaštva

**DOBAR (3)**

Učenik:

- ima razvijene stvaralačke sposobnosti, ali se nerado prepušta kreativnom radu

- nesiguran u sebe i svoje sposobnosti pa slabije sudjeluje u pojedinim aktivnostima, treba dodatni poticaj i ohrabrenje u radu

- ne ulaže dovoljno truda u izvršavanju zadanih aktivnosti, zadatke izvršava djelomično i nedovoljno savjesno

- nije potpuno samostalan u iznošenju vlastitih asocijacija, opisa događaja

- samo povremena zainteresiranost za pismeni, glazbeni i likovni izričaj odnosno komunikaciju sa raznovrsnim medijima

- povremeno i sa djelomičnom pažnjom uključuje se u interpretaciju biblijskih tekstova i simbolike, samo ponekad i uz poticaj izražava vlastite stavove i mišljenja

- nedostaje jasnoća u izričaju, slabije uočava bit sadržaja, teže pokazuje i artikulira svoje sposobnosti

- uočava i otkriva nove situacije unutar obrađenog sadržaja te taj sadržaj može interpretirati tek uz veliku pomoć nastavnika

**DOVOLJAN (2)**

Učenik:

- ne pokazuje interes prema stvaralačkom izražavanju, ali reagira na poticaj

vjeroučitelja

- je nesamostalan u iznošenju vlastitih asocijacija, opisa događaja

- uz pomoć i vođenje vjeroučitelja, učenik zna parcijalno iznijeti sadržaje

- ima poteškoće u oblikovanju misli u rečenici i sadržaju

- vrlo teško i uz pomoć nastavnika može interpretirati biblijski i drugi sadržaj.

- vrlo se teško snalazi u pismenom, glazbenom i likovnom izričaju, izrazito površan u stvaralačkom izražavanju

- vrlo rijetko ili gotovo nikad ne izlaže vlastite stavove i mišljenje

- potrebno stalno ohrabrenje, poticaj i pomoć u komunikaciji sa raznovrsnim medijima

- pokazuje slabo zanimanje za kreativni rad, treba ga često poticati

- je nesamostalan u pismenom izražavanju, jedino uz pomoć vjeroučitelja svoja razmišljanja zna prenijeti u pismenu formu molitve ili sastavka

- nesavjestan i neredovit u svim oblicima izražavanja, radovi često neuredni i nedovršeni

**NEDOVOLJAN**

Učenik:

- niti uz pomoć vjeroučitelja ne iznosi zadane opise, iskustva, asocijacije

- ne pokazuje volju za stvaralačkim izražavanje (pismeno, glazbeno, likovno), što najčešće prati i nedostatak pribora za rad

- učenik/ca ima slab interes, ne sudjeluje u pričanju, prepričavanju i opisivanju, a često i odbija vjeroučiteljev poticaj

- uopće se ne trudi realizirati temu zadataka (prezentacija, video uradak, strip i dr.)

- nisu razvijene sposobnosti za komunikaciju s medijima

- niti uz pomoć vjeroučitelja ne iznosi svoje osjećaje, razmišljanja u pismenom obliku,

učenik ne pokazuje volju za bilo kakvim pozitivnim izražavanjem u nastavnom procesu

**KULTURA MEĐUSOBNOG KOMUNICIRANJA**

USVAJANJE SUSTAVA VRIJEDNOSTI

ODNOS PREMA DRUGIMA

* Kultura komuniciranja prema svim sudionicima susreta uključuje: finoću, pažnju, poštovanje, iskrenost, slobodu, kreativnost, uključivanje učenika u razne oblike rada, motiviranost na satu, marljivost u izvršavanju postavljenih zadataka.

**ODLIČAN (5)**

Učenik:

- aktivno sluša, ima razvijene vlastite stavove i predodžbe, tolerantan je i poštuje različita mišljenja

- aktivno sudjeluje u nastavnom procesu, zainteresiran za rad, traži izazove, pažljivo sluša

- učenik/ca svojim ponašanjem prati svoj odličan usmeni izričaj

- kod učenika se opaža spremnost življenje po vjeri

- svoje mišljenje izražava korektno i s poštovanjem, poštuje dogovorene vrijednosti i pravila ponašanja

- učenik/ca se s poštovanjem i vrlo uzorno odnosi prema vjeroučitelju, izvrsno surađuje s ostalim učenicima i vjeroučiteljem, s poštivanjem odnosi prema kršćanskim vrijednostima.

- uzornim ponašanjem vrlo pozitivno djeluje na druge učenike

- otvoren za suradnju, razgovor i razumijevanje

- poštuje pravila timskog rada

- rado i s ljubavlju pomaže drugima

- uvažava druge i prihvaća njihove ideje

- surađuje i pomaže drugima, prema drugima se odnosi s poštovanjem

- tolerantan, uljudan i pristojan u komunikaciji

- pazi na izražavanje, otvoren, susretljiv i plemenit

- pouzdan, gradi međuljudske odnose, suosjećajan, pazi na svoje i tuđe stvari

- uočava i prepoznaje važnost suradnje, dijaloga, prihvaćanja različitosti i to primjenjuje u

svome životu

**VRLO DOBAR (4)**

Učenik:

- svoje mišljenje uglavnom izražava korektno i s poštovanjem, ponekad ne poštuje potpuno dogovorene vrijednosti i pravila ponašanja

- svoj govor uglavnom spretno oblikuje u skladu s naučenim i integriranim u svoju osobnost

- ima razvijene sposobnosti slušanja, razgovora, suradnje i pomaganja drugima, korektan odnos prema sudionicima nastavnoga procesa te uglavnom vrlo lijepo surađuje s vjeroučenicima i vjeroučiteljem

- povremeno ga/ju treba poticati na poštovanje, ljubaznost, suradnju, razgovor i razumijevanje prema drugim sudionicima nastavnog procesa

- uočava i prepoznaje važnost suradnje, dijaloga, prihvaćanja različitosti i to uglavnom često primjenjuje u svome životu

**DOBAR (3)**

Učenik:

- svoje mišljenje ne izražava uvijek korektno i s poštovanjem

- ne poštuje u cijelosti dogovorene vrijednosti i pravila ponašanja

- nesklon izricanju vlastitih mišljenja i stavova

- treba poticati pozitivnu verbalnu i neverbalnu komunikaciju

- treba razvijati pozitivan odnos prema radu i zalaganju na vjeronaučnom susretu

- treba raditi na kulturi slušanja i nenasilnog rješavanja sukoba

- u usmenom izričaju i ponašanju nerijetko se pojavljuju neprimjereni oblici, ali se, na pozitivan poticaj, učenik voljan mijenjati

- ponekad ometa zajednički rad drugih učenika ili rad drugih učenika i učitelja

- često ga/ju treba poticati na poštovanje, ljubaznost, suradnju prema drugim sudionicima nastavnog procesa

- u razrednim raspravama sudjeluje na poticaj vjeroučitelja

- često ne poštuje pravila timskog rada

- teško prihvaća suradnju i dogovor u grupi

- djelomično uočava i prepoznaje važnost suradnje, dijaloga, prihvaćanja različitosti i to ponekad primjenjuje u svome životu

**DOVOLJAN (2)**

Učenik:

- kod učenika treba poticati pozitivnu verbalnu komunikaciju

- treba ga poticati na pozitivan odnos prema radu i zalaganju na vjeronaučnom susretu

- u komuniciranju i ophođenju učenika nerijetko se pojavljuju neprimjereni izrazi, a učenik teško prihvaća poticaj

- učenik/ca gotovo uopće ne ostvaruje suradnju s drugim vjeroučenicima i vjeroučiteljem, često ometa rad ili se nepristojno ponaša na satu

- redovito ga/ju treba poticati na poštovanje, ljubaznost, suradnju prema drugim sudionicima nastavnog procesa

- često nezainteresiran za komunikaciju s okolinom

- introvertiran

- ponekad ulazi u sukobe – često ih rješava na negativan način

- teško uspostavlja pozitivnu verbalnu i neverbalnu komunikaciju s vjeroučiteljem i ostalim vjeroučenicima

- teže uočava i prepoznaje važnost suradnje, dijaloga, prihvaćanja različitosti i to slabije primjenjuje u svome životu

**NEDOVOLJAN (1)**

Učenik:

- i nakon poticaja svoje mišljenje izražava nekorektno, odbija poštovati dogovorena pravila i vrijednosti

- uvijek dekoncentriran, pažnje usmjerene na vlastite aktivnosti, čime ometa i druge u radu

- problem sa poštivanjem autoriteta i odnosima sa drugim učenicima

- prkosi, često ulazi u sukobe, ponekad agresivan

- prevladava negativna verbalna i neverbalna komunikacija

- nimalo ne poštuje pravila komunikacije, redovito pokazuje neprimjereno ponašanje prema sudionicima nastavnog procesa

- u komuniciranju i ophođenju neizostavno koristi neprimjereni rječnik i elemente koji nisu u duhu vjeronaučnog predmeta - ne prestaje ni na vjeroučiteljevu opomenu

- učenik/ca ne ostvaruje nikakvu suradnju s drugim učenicima i vjeroučiteljem

- često ometa komunikaciju u razredu, neprimjereno se ponaša i potiče druge na neposluh

- učenik/ca namjerno uništava školsku imovinu i/ili imovinu drugih učenika

- nedostaje mu odnos poštivanja prema kršćanskim vrijednostima

**Zaključna ocjena**

Na kraju školske godine donosi se zaključna ocjena koja ne mora biti aritmetička sredina upisanih ocjena, već odraz cjelokupnog rada, učenja, zalaganja i odnosa prema radu kroz cijelu školsku godinu. Jedino redovitim praćenjem i provjeravanjem znanja raznim oblicima i na temelju više elemenata dobivamo objektivniju konačno ocjenu koja je u skladu sa stvarnim učeničkim znanjem i zalaganjem.